CELEX: 32016D1942
Language: bg
Date: 2016-11-04 00:00:00
Title: Решение за изпълнение (ЕС) 2016/1942 на Комисията от 4 ноември 2016 година относно спецификациите на Европейския портал за инвестиционни проекти и за отмяна на Решение за изпълнение (ЕС) 2015/1214

5.11.2016   
            
            
               BG
            
            
               Официален вестник на Европейския съюз
            
            
               L 299/86
            
         РЕШЕНИЕ ЗА ИЗПЪЛНЕНИЕ (ЕС) 2016/1942 НА КОМИСИЯТА
   от 4 ноември 2016 година
   относно спецификациите на Европейския портал за инвестиционни проекти и за отмяна на Решение за изпълнение (ЕС) 2015/1214
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) 2015/1017 на Европейския парламент и на Съвета от 25 юни 2015 г. за Европейския фонд за стратегически инвестиции, Европейския консултантски център по инвестиционни въпроси и Европейския портал за инвестиционни проекти и за изменение на регламенти (ЕС) № 1291/2013 и (ЕС) № 1316/2013 — Европейски фонд за стратегически инвестиции (1), и по-специално член 15, параграф 1 от него,
   като има предвид, че:
   
               (1)
            
            
               Регламент (ЕС) 2015/1017 възлага на Комисията отговорността за създаване на Европейски портал за инвестиционни проекти (ЕПИП) с подкрепата на Европейската инвестиционна банка (ЕИБ). ЕПИП е общественодостъпен уебпортал за инвестиционни проекти, който функционира като платформа за насърчаване на проекти за потенциални инвеститори в целия свят.
            
         
               (2)
            
            
               ЕПИП бе създаден с Решение за изпълнение (ЕС) 2015/1214 на Комисията (2) и започна да функционира през юни 2016 г.
            
         
               (3)
            
            
               Опитът, придобит при управлението на ЕПИП, показва, че някои изменения, особено що се отнася до критериите за участие и таксатa за обработка, трябва да бъдат направени, за да се предвиди по-голяма гъвкавост при подбора на проекти, които да бъдат включени в ЕПИП, и за да се изясни обхватът на освобождаването от такса.
            
         
               (4)
            
            
               В този контекст е целесъобразно от плащане на такси за обработване на заявленията да се освободят не само организаторите на проекти от публичния сектор, но и организаторите на проекти от частния сектор, чийто проект се подпомага от публичен орган на държава членка, за постигане на приоритетите за публичните инвестиции с цел надлежно прилагане на член 15, параграф 4 от Регламент (ЕС) 2015/1017 и привличане на по-голям брой висококачествени проекти, които имат специфична връзка с тези инвестиционни приоритети.
            
         
               (5)
            
            
               В интерес на яснотата предвид обема на измененията и с цел да се опрости прилагането на ЕПИП, Решение за изпълнение (ЕС) 2015/1214 следва да бъде отменено и заменено с настоящото решение,
            
         ПРИЕ НАСТОЯЩОТО РЕШЕНИЕ:
   Член 1
   Техническите спецификации на Европейския портал за инвестиционни проекти (ЕПИП), както са изложени в приложението, се приемат с настоящото решение.
   Член 2
   Проектите се включват в ЕПИП, ако изпълняват следните критерии:
   
               а)
            
            
               проектът (или програмата, която се състои от по-малки проекти) е с минимални разходи от 5 млн. евро;
            
         
               б)
            
            
               проектът се изпълнява в рамките на географския обхват на член 8 от Регламент (ЕС) 2015/1017 и се извършва в подкрепа на една или повече от целите и секторите, посочени в член 9, параграф 2 от същия регламент;
            
         
               в)
            
            
               организаторът е правен субект, установен в държава членка, и не е обект на производство по несъстоятелност;
            
         
               г)
            
            
               проектът е съвместим с правото на Съюза и с правото на съответната държава членка и не води до правни рискове, рискове, свързани с репутацията или с националната сигурност, за държавата членка или Комисията;
            
         
               д)
            
            
               изпълнението на проекта е започнало или се очаква да започне в срок от три години от подаването на заявлението за включване в ЕПИП;
            
         
               е)
            
            
               проектът е описан ясно в заявлението за проект като инвестиционен проект и предоставената в него информация е точна и посочва размера на финансирането, необходимо за изпълнението на проекта.
            
         Член 3
   Таксата за обработване на заявлението в размер до 250 евро за всеки проект се поема от организаторите на проекти от частния сектор.
   Държавата, регионалните или местните органи, публичноправните организации съгласно определението в член 2, параграф 1, точка 4 от Директива 2014/24/ЕС на Европейския парламент и на Съвета (3), сдруженията, състоящи се от такива органи или субекти, контролирани от такива органи или организации (организатори на проекти от публичния сектор), са освободени от заплащане на такса за обработване на заявленията.
   Организаторите на проекти от частния сектор също се освобождават от плащането на такса за обработка на заявлението по отношение на проектите, подкрепени от публичен орган на държава членка, за постигане на приоритетите за публични инвестиции.
   Отговорният разпоредител с бюджетни кредити може да реши, в изключителни и обосновани случаи, че организатор на проект от частния сектор също се освобождава от плащане на таксата за обработка на заявлението.
   С приходите, генерирани от таксата за обработване на заявленията, се отпускат допълнителни бюджетни кредити в съответствие с член 21, параграф 4 от Регламент (ЕС, Евратом) № 966/2012 на Европейския парламент и на Съвета (4) и член 15, параграф 4 от Регламент (ЕС) 2015/1017.
   Член 4
   Решение за изпълнение (ЕС) 2015/1214 се отменя.
   Член 5
   Настоящото решение влиза в сила на двадесетия ден след деня на публикуването му в Официален вестник на Европейския съюз.
   
      Съставено в Брюксел на 4 ноември 2016 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 169, 1.7.2015 г., стр. 1.
   
      (2)  Решение за изпълнение (ЕС) 2015/1214 на Комисията от 22 юли 2015 г. за създаване на Европейски портал за инвестиционни проекти и определяне на неговите технически спецификации (ОВ L 196, 24.7.2015 г., стр. 23).
   
      (3)  Директива 2014/24/ЕС на Европейския парламент и на Съвета от 26 февруари 2014 г. за обществените поръчки и за отмяна на Директива 2004/18/ЕО (ОВ L 94, 28.3.2014 г., стр. 65).
   
      (4)  Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза и за отмяна на Регламент (ЕО, Евратом) № 1605/2002 на Съвета (ОВ L 298, 26.10.2012 г., стр. 1).
   
      ПРИЛОЖЕНИЕ
      
         ТЕХНИЧЕСКИ СПЕЦИФИКАЦИИ НА ЕВРОПЕЙСКИЯ ПОРТАЛ ЗА ИНВЕСТИЦИОННИ ПРОЕКТИ (ЕПИП)
      
      1.   ОБЩО ОПИСАНИЕ
      ЕПИП, създаден съгласно член 15 от Регламент (ЕС) 2015/1017, е общественодостъпен уебпортал за инвестиционни проекти, който функционира като платформа за насърчаване на проекти за потенциални инвеститори в целия свят. Основната цел на ЕПИП е да катализира и ускори разработването и осъществяването на инвестиционни проекти в Съюза и по този начин да допринесе за по-голяма заетост и икономически растеж. Публикуването на даден проект в ЕПИП не е равнозначно на одобряването на този проект от Европейската комисия или от ЕИБ и не е условие за получаване на финансова подкрепа от Съюза или ЕИБ.
      Основните компоненти на ЕПИП са:
      
                  а)
               
               
                  публичнодостъпен уебсайт, който включва база данни на проектните фишове (уеб страници, представящи структурирана обобщена информация относно отделните проекти в ЕПИП);
               
            
                  б)
               
               
                  интерактивни списъци и карти на проектите;
               
            
                  в)
               
               
                  специални раздели за инвеститори и организатори на проекти.
               
            ЕПИП ще включва и модул за обработка на проекти, който не е обществено достъпен.
      Проектите в ЕПИП са групирани в сектори съобразно целите и категориите по член 9, параграф 2 от Регламент (ЕС) 2015/1017.
      2.   УПРАВЛЕНИЕ НА ЕПИП И ОТНОШЕНИЯ С ОРГАНИЗАТОРИТЕ НА ПРОЕКТИ, ПОЛЗВАТЕЛИТЕ НА УЕБСАЙТОВЕ И ДОСТАВЧИЦИТЕ НА СХОДНИ УСЛУГИ
      ЕПИП се управлява от Комисията. Държавите членки могат да допринесат за неговото управление. Съдържанието на ЕПИП се генерира от организаторите на проекти, т.е. от частни и публични правни субекти.
      Организаторите на проекти и другите регистрирани уебползватели на платформата се допускат до участие, след като приемат условията на ЕПИП, които имат за цел да гарантират качеството на публикуваната информация, получавана от организаторите на проекти, като в тях също така се посочва, че Комисия не гарантира точността на публикуваната информация и не носи отговорност за каквито и да е искове въз основа на публикуването на проекта.
      Отказ от отговорност следва да уведомява ползвателите на уебсайта, че Комисията не може да гарантира точността на публикуваната информация и че потенциалните инвеститори трябва да извършват собствена надлежна проверка, включително относно финансовите аспекти и всякакви други аспекти от значение за решението им дали да инвестират в проекта. Комисията може да реши да заличи даден проект от ЕПИП три години след първоначалната му публикация.
      ЕПИП може да си сътрудничи с други доставчици на сходни услуги на национално и международно равнище, насочени към стимулиране или улесняване на инвестиционна дейност.
      3.   ПРОВЕРКА НА ПРОЕКТА
      Проверката на проекта се извършва от службите на Комисията въз основа на критериите за приемане, предвидени в член 2 от настоящото решение. Комисията разполага с широко право на преценка при извършването на проверката на проекта и оценява дали да включи или не даден проект в ЕПИП. Проверката на съвместимостта със законодателството на съответната държава членка и проверката на потенциалните рискове за тази държава членка се извършват въз основа на информацията, предоставена от държава членка, когато е налична. Някои технически аспекти на проверката на проекта и валидирането, като например проверката на данните на организаторите на проекта, могат да бъдат възлагани на трети лица.
      Държавите членки се приканват да определят едно или повече лица за контакт и да определят техния принос за целите на проверката. Ролята на ЕИБ за насърчаване на ЕПИП ще бъде определена, когато това е целесъобразно, в споразумение за нивото на обслужване.
      4.   ТАКСА ЗА ОБРАБОТКА
      За да се поиска освобождаване от плащане на такса за обработване на заявлението в съответствие член 3, втора и трета алинея от настоящото решение, заявлението за проекта се придружава от личната декларация на организатора на проекти от публичния сектор относно статута му на организатор на проекти от публичния сектор към момента на подаване на заявлението, или от писмено потвърждение за подкрепата на проекта от съответния публичен орган. За тази цел ще бъдат осигурени стандартизирани формуляри на ЕПИП.
      Случаите, в които се смята, че е обосновано освобождаването от плащане на такса за обработване на заявленията, в съответствие с член 3, четвърта алинея от настоящото решение, включва проекти, които се ползват от подкрепата на програма на Съюза, или проекти, включени, наред с другото, в списъка на проекти от общ интерес, посочен в Регламент (ЕС) № 347/2013 на Европейския парламент и на Съвета (1), или проекти, съвместими с насоките за развитие на трансевропейската транспортна мрежа, предвидени в Регламент (ЕС) № 1315/2013 на Европейския парламент и на Съвета (2), както беше потвърдено от съответните служби на Комисията.
      
         (1)  Регламент (ЕС) № 347/2013 на Европейския парламент и на Съвета от 17 април 2013 г. относно указания за трансевропейската енергийна инфраструктура и за отмяна на Решение № 1364/2006/ЕО, както и за изменение на регламенти (ЕО) № 713/2009, (ЕО) № 714/2009 и (ЕО) № 715/2009 (ОВ L 115, 25.4.2013 г., стр. 39).
      
         (2)  Регламент (ЕС) № 1315/2013 на Европейския парламент и на Съвета от 11 декември 2013 г. относно насоките на Съюза за развитието на трансевропейската транспортна мрежа и за отмяна на Решение № 661/2010/ЕС (ОВ L 348, 20.12.2013 г., стр. 1).